कहा- चीन शांति पसंद देश; अतीक के फाइनेंसर के घर पर चला बुलडोजर
Dainik Bhaskar Morning News and Latest Headlines; Here are today's top stories for you On Dainik Bhaskar.  कांग्रेस नेता राहुल गांधी ने ब्रिटेन की कैंब्रिज यूनिवर्सिटी में स्पीच दी - कर्नाटक में लोकायुक्त ने भाजपा विधायक मदल वीरुपक्षप्‍पा के बेटे प्रशांत कुमार
नमस्कार,
पहली खबर राजनीति से। कांग्रेस नेता राहुल गांधी ने लंदन की कैंब्रिज यूनिवर्सिटी में स्पीच दी। उन्होंने भारत में लोकतंत्र को खतरे में बताया, तो चीन को शांति पसंद देश बताया। राहुल यहीं नहीं रुके, उन्होंने कश्मीर को तथाकथित हिंसक जगह बताया। राहुल ने भारत में विपक्षी पार्टियों, नेताओं और लोकतांत्रिक संस्थाओं की दिक्कतों का जिक्र किया। राहुल ने कहा- मेरे फोन की जासूसी होती है। विपक्ष के खिलाफ केस दर्ज किए जाते हैं। भारत में विपक्षी नेता के तौर पर यह एक ऐसा दबाव है, जो लगातार झेलना पड़ता है।
दूसरी खबर UP से है। उमेश पाल हत्याकांड के बाद से बाहुबली अतीक अहमद के करीबियों पर लगातार बुलडोजर चल रहा है। शुक्रवार को अतीक के फाइनेंसर माशूक प्रधान उर्फ माशूकउद्दीन का घर प्रयागराज विकास प्राधिकरण ने बुलडोजर से गिरा दिया। जिस मकान को गिराया गया है, उसकी कीमत करीब 3 करोड़ रुपए बताई जा रही है। माशूक सीधे तौर पर उमेश पाल हत्याकांड से नहीं जुड़ा है, लेकिन उसके खिलाफ 40 से ज्यादा केस दर्ज हैं।
आज के प्रमुख इवेंट्स, जिन पर होगी नजर
बड़ी खबरें, जो आपको अपडेट रखेंगी...
1. कर्नाटक में भाजपा विधायक का बेटा 40 लाख घूस लेते गिरफ्तार, 8 करोड़ कैश भी मिला
कर्नाटक में गुरुवार को लोकायुक्त ने भाजपा विधायक मदल वीरुपक्षप्‍पा के बेटे प्रशांत कुमार को 40 लाख रुपए घूस लेते गिरफ्तार किया। प्रशांत की गिरफ्तारी विधायक पिता के बेंगलुरु स्थित कर्नाटक सोप एंड डिटर्जेंट लिमिटेड (KSDL) के दफ्तर से हुई। लोकायुक्त को KSDL दफ्तर और प्रशांत के घर से 8 करोड़ कैश भी मिला।
भाजपा विधायक मदल वीरुपक्षप्पा ने KSDL के अध्यक्ष पद से इस्तीफा दे दिया है। उन्होंने कहा कि जिस टेंडर के मामले में बेटे ने घूस ली, उसमें मैं शामिल नहीं हूं। लोकायुक्त अधिकारियों के मुताबिक, प्रशांत कर्नाटक एडमिनिस्ट्रेटिव सर्विस के 2008 बैच के अधिकारी हैं। उन्होंने साबुन और अन्य डिटर्जेंट बनाने के लिए कच्चे माल को खरीदने की डील के लिए एक ठेकेदार से 80 लाख रुपए की डिमांड की थी। जिसके बाद ठेकेदार ने इसकी शिकायत लोकायुक्‍त से की थी।
पढ़ें पूरी खबर...
2. कैंब्रिज में राहुल बोले- जम्मू-कश्मीर हिंसक जगह है, भारत में नेताओं की कॉल रिकॉर्ड होती हैं
कांग्रेस नेता राहुल गांधी ने ब्रिटेन की कैंब्रिज यूनिवर्सिटी में चीन की तारीफ की। उन्होंने कहा कि चीन का इंफ्रास्ट्रक्चर देखिए, वहां रेलवे हो, एयरपोर्ट हो, सब कुछ नेचर से जुड़े हैं। वहीं, अमेरिका की बात करें तो वह खुद को नेचर से भी बड़ा मानता है। यह बताने के लिए काफी है कि चीन को शांति पसंद है। वहां सरकार एक कॉर्पोरेशन की तरह काम करती है।
राहुल ने कैंब्रिज में बताया कि भारत में कई विपक्षी नेताओं के फोन की जासूसी की जाती है। मेरे फोन में भी पेगासस था। मुझे इंटेलिजेंस अफसरों ने बुलाकर कहा था कि आप फोन पर जो कुछ भी कहें, बेहद सतर्क होकर कहें, क्योंकि इसे रिकॉर्ड किया जा रहा है। राहुल ने अपने ऊपर दर्ज किए गए केस के बारे में भी बात की। उन्होंने कहा- हमारे देश में विपक्ष के खिलाफ केस दर्ज किए जाते हैं। मेरे खिलाफ कई क्रिमिनल केस दर्ज किए गए हैं, लेकिन ये केस ऐसी चीजों के लिए दर्ज किए गए, जो आपराधिक नहीं थे।
पढ़ें पूरी खबर...
3. UP में अतीक अहमद के फाइनेंसर के घर चला बुलडोजर, मकान की कीमत करीब 3 करोड़ रुपए 
प्रयागराज विकास प्राधिकरण यानी PDA की टीम ने अतीक अहमद के फाइनेंसर माशूक के 3 करोड़ के घर को गिरा दिया। PDA ने बताया कि माशूक का मकान जहां बना था, वहां से एयरफोर्स का ट्रांसमीटर एरिया शुरू हो जाता है। इसके निर्माण पर एयरफोर्स ने आपत्ति जताई थी। नक्शा भी पास नहीं हुआ था। इसके बावजूद माशूक ने दबंगई के बल पर यह घर बनवा लिया था।
PDA ने शहर में अतीक अहमद के गुर्गों और शूटरों की 40 संपत्तियों की पहचान की है। इन अवैध संपत्तियों के खिलाफ बुलडोजर एक्शन होना है। इसी कड़ी में माशूक प्रधान के घर पर बुलडोजर चला। बुलडोजर की कार्रवाई पर मुरादाबाद के संभल से सपा सांसद डॉ. शफीकुर्रहमान बर्क ने नाराजगी जताई। उन्होंने कहा, 'यह जुल्म है, एक्शन नहीं। मुसलमानों के साथ जुल्म हो रहा है और एक दिन तुम भी इसी जद में आओगे, जब इस ओहदे पर नहीं रहोगे।'
पढ़ें पूरी खबर...
4. इंदौर टेस्ट में ऑस्ट्रेलिया ने भारत को हराया, अब WTC फाइनल का इंतजार बढ़ा
इंदौर टेस्ट में ऑस्ट्रेलिया ने भारत को 9 विकेट से हरा दिया। भारत ने 76 रन का टारगेट दिया था, जिसे ऑस्ट्रेलिया ने खेल शुरू होने के 76 मिनट में ही हासिल कर लिया है। ट्रेविस हेड ने 49 रन की पारी खेली। इस जीत से कंगारू टीम ने चार मुकाबलों की सीरीज में 2-1 से वापसी की। सीरीज का आखिरी मुकाबला 9 से 13 मार्च तक अहमदाबाद के नरेंद्र मोदी स्टेडियम पर खेला जाएगा।
भारतीय टीम को अपने बूते WTC फाइनल में जगह बनाने के लिए सीरीज का चौथा मुकाबला जीतना होगा। ऐसा करने पर भारतीय टीम दूसरे नंबर पर रहते हुए फाइनल में पहुंच जाएगी। ऑस्ट्रेलिया का पहले स्थान पर रहना तय हो गया है। हार के बाद भारतीय कप्तान रोहित शर्मा ने कहा- 'स्पिन फ्रेंडली पिच पर खेलने का फैसला टीम का था। हम जानते थे यह हमारे बल्लेबाजों के लिए भी चैलेंजिंग होगा, लेकिन हम इसके लिए तैयार थे, हालांकि पहली पारी में भारतीय बल्लेबाज अच्छी बैटिंग नहीं कर सके।'
पढ़ें पूरी खबर...
5. दीपिका पादुकोण प्रेजेंट करेंगीं ऑस्कर अवॉर्ड्स 2023, प्रियंका चोपड़ा को भी मौका मिल चुका है
दीपिका पादुकोण के खाते में एक और उपलब्धि आई है। दीपिका इस बार ऑस्कर अवॉर्ड्स प्रेजेंट करेंगी। ये जानकारी दीपिका ने इंस्टाग्राम पर शेयर की है। ये तीसरा मौका होगा जब कोई भारतीय ऑस्कर अवॉर्ड्स प्रेजेंट करेगा। इससे पहले 2016 में प्रियंका चोपड़ा और 1980 में पूर्व मिस इंडिया पर्सिस खंबाटा ऑस्कर अवॉर्ड्स में प्रेजेंटर के रूप में शामिल हो चुकी हैं।
ऑस्कर में भारत को इस बार तीन नॉमिनेशन मिले हैं। फिल्म RRR के गाने नाटू-नाटू को बेस्ट ओरिजिनल सॉन्ग की कैटेगरी में नॉमिनेट किया गया है। वहीं ‘ऑल दैट ब्रीथ्स’ को बेस्ट डॉक्यूमेंट्री फीचर और ‘द एलिफेंट व्हिस्परर्स’ को बेस्ट डॉक्यूमेंट्री शॉर्ट फिल्म कैटेगरी के तहत नॉमिनेशन मिला है। इसमें से नाटू-नाटू सॉन्ग से काफी उम्मीदें हैं क्योंकि इसने हाल ही में गोल्डन ग्लोब और हॉलीवुड क्रिटिक्स चॉइस अवॉर्ड्स अपने नाम किया है।
पढ़ें पूरी खबर...
आज का कार्टून By मंसूर नकवी…
कुछ अहम खबरें हेडलाइन में...
खबर लेकिन हटके...
बिहार में DJ की आवाज से दूल्हे की मौत, पहले घबराहट हुई फिर बेहोश होकर गिरा
बिहार के सीतामढ़ी जिले में जयमाला के दौरान दूल्हा स्टेज पर ही बेहोश हो गया। इसके बाद उसे अस्पताल पहुंचाया गया। जहां इलाज के दौरान दूल्हे की मौत हो गई। बताया जा रहा है कि शादी में तेज आवाज में डीजे बज रहा था। इसी वजह से दूल्हे की तबीयत बिगड़ने लगी। डॉक्टरों ने बताया कि उसकी मौत हार्ट अटैक आने की वजह से हुई है। दूल्हे ने कई बार डीजे को दूर ले जाने के लिए कहा, लेकिन उसकी बात नहीं मानी गई।
स्थानीय लोगों ने बताया कि जयमाला के बाद दूल्हा और दुल्हन अपने रिश्तेदार, परिवार और दोस्तों के साथ फोटो खिंचवा रहे थे। इसी दौरान अचानक दूल्हा बेहोश होकर गिर पड़ा। उसके गिरते ही अफरा-तफरी मच गई। सभी लोग इधर-उधर भागने लगे। दूल्हे की तरफ से आए लोग बिना खाना खाए लौट गए। पढ़ें पूरी खबर...
खबरें जो सबसे ज्यादा पढ़ी गईं...
आज मिथुन राशि वालों का दिन सुखद रहेगा। कर्क राशि वालों के बिजनेस में आ रही रुकावटें दूर होंगी। आप भी जानिए अपना राशिफल
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...